**РЕШЕНИЕ № ПВ – 106 – ПР/2015 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становища от РЗИ Пловдив и БД ИБР Пловдив

**Р Е Ш И Х**

**да не се извършва** оценка на въздействието върху околната среда за **инвестиционно предложение: „Изграждане на сондажен кладенец за охлаждане на инсталациите за производство в Предприятие за преработка на плодове и зеленчуци без консерванти“**, което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони

**Местоположение:** в имот № 39921.130.725, гр.Кричим, общ. Кричим.

**Възложител:** **„КРИЧИМФРУКТ“ ООД,**

Характеристика на инвестиционното предложение:

Инвестиционното предложение предвижда изграждане, в горецитирания имот, на един брой тръбен кладенец за водовземане от подземни води, с цел обезпечаване на необходимите водни количества в действащо Предприятие за преработка на плодове и зеленчуци. На територията на предприятието има изграден сондажен кладенец, но водните количества са недостатъчни за обезпечаване на производствените нужди. Водите от новия сондажен кладенец ще се използват единствено за охлаждане на инсталциите в преработващото предприятие.

Водовземното съоръжение ще е със следните параметри:

* проектна дълбочина на кладенеца 90м;
* необходимо годишно водно количество – 70 000 м³/год;
* среднодневно водно количество – 220 м³/ден;
* максимален дебит – 4,0 л/сек;
* географски координати N 42°03’39.786” E24°28’15.563”.

Отпадъчните води след охлаждането ще се заустват в градска канализация.

Не се предвижда промяна на пътна инфраструктура. Достъпът до обекта ще се осъществява по съществуващата такава.

Имотът, предмет на инвестиционното предложение **не попада** в границите на защитени зони от мрежата НАТУРА 2000 и в защитени територии, съгласно Закона за защитените територии. С реализацията на инвестиционното предложение не се очаква унищожаване, увреждане или влошаване състоянието на видове, предмет на опазване на най- близките защитени зони BG0000254 „Бесапарски възвишения” за опазване на природните местообитания и на дивата флора и фауна, приета с Решение №122/02.03.2007 г. на Министъра на околната среда и водите (ДВ бр.21/2007г.) и BG0002057 „Бесапарски ридове” за опазване на дивите птици, обявена със Заповед № РД-786/29.10.2008г. на Министъра на околната среда и водите (ДВ бр.106/2008г.).

Инвестиционното предложение попада в обхвата на т.2, буква „г” от Приложение № 2 на Закона за опазване на околната среда /ДВ.бр.91, 2002 год./ и чл.2, ал.1, т.1 от Наредбата за ОС.

**мотиви:**

**I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Инвестиционното предложение предвижда сондирането да се извърши по класически метод със сондажна апаратура БА-15, чрез глинеста промивка. Сондажният кладенец ще бъде изпълнен със стоманени тръби с водовземна филтърна част в интервала 30-90м. Шламът получен от сондирането ще се депонира в изградена за целта яма и след приключване на дейностите площадката ще се рекултивира.

Водовземното съоръжение ще черпи води от подземно водно тяло: BG3G00000Pt041- Карстови- Централно Родопски масив.

* Всички дейности по време на реализацията на инвестиционното предложение ще се осъществяват единствено в границите на имота.
* Предвиденият сондажен кладенец ще бъде изграден след получаване на разрешително за ползване на воден обект с изграждане на водовземно съоръжение за подземни води.
* При строителството се очаква известно шумово натоварване на околната среда. То ще бъде минимално, локализирано в рамките на ограничен район.
* За обслужването на обекта ще се използва съществуващата пътна инфраструктура без промяна и без изграждане на нова.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

Площадката на обекта, в границите на която ще се изгради сондажния кладенец е разположена в обособената производствена зона на гр.Кричим.

* В резултат от реализирането на инвестиционното предложение в т. ч. изграждане на сондажния кладенец и последващата експлоатация, не се очаква нарушаване на качеството и регенеративната способност на природните ресурси в района.
* Инвестиционното предложение ще се реализира извън границите на защитени зони, съгласно чл. 5 от Закона за биологичното разнообразие.
* Инвестиционното предложение ще се осъществи извън границите на защитени територии, съгласно Закона за защитените територии.
* С реализацията на инвестиционното предложение не се засяга и не се очаква влошаване състоянието на предмета на опазване на най-близките защитени зони BG0000254 „Бесапарски възвишения” и BG0002057 „Бесапарски ридове”.

**III. Способността за асимилация на екосистемата в естествената околна среда**:

* С писмо изх. № 5178/02.09.2015г. РЗИ- Пловдиве изразила становище, че не се очаква инвестиционното намерение да окаже негативно въздействие върху човешкото здраве.
* С писмо изх. № КД-04-273/05.08.2015г. БД ИБР Пловдив е дала заключение за допустимост на инвестиционното предложение от гледна точка на постигане целите на околната среда и мерките за постигане на добро състояние на водите, като е определила степента на въздействие от реализацията му, като незначителна.

**IV. Характеристика на потенциалните въздействия-териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие в резултат на строителството и експлоатацията на инвестиционното предложение е ограничен и локален в рамките на разглеждания имот.
* При спазване на технологичните изисквания не се очаква неблагоприятно въздействие върху компонентите и факторите на околната среда и върху човешкото здраве.
* Въздействието в резултат на експлоатацията на бъдещия обект ще бъде дълготрайно, съгласно срока на експлоатацията му.

**V. Обществен интерес към предложението за строителство, дейности или технологии :**

Възложителят е уведомил за своето инвестиционно предложение кмета на Община Кричим, както и засегнатото население чрез обява във вестник. Осигурен е обществен достъп до информацията по приложение № 2 по реда на чл. 6, ал. 9 от Наредбата за ОВОС. Към момента на издаване на настоящото решение не са изразени устно или депозирани писмено жалби, възражения и становища срещу реализацията на инвестиционното предложение.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ-Пловдив пред Министъра на околната среда и водите и/или Административен съд – Пловдив в 14-дневен срок от съобщаването му на заинтересованите лица и организации по реда на Административнопроцесуалния кодекс.**

**Доц. Стефан Шилев 18.09.2015г.**

*Директор на РИОСВ - Пловдив*